Bonifacius etc:a venerabili fratri .. episcopo Aboensi et dilectis filijs .. preposito Vpsalensis ac .. decano Reualiensis ecclesiarum salutem etc:a. Dilectos filios guardianum et fratres ordinis minorum domus Wiburgensis Aboensis diocesis, qui in decore sancte religionis uirtutum domino famulantes ac crucifigentes cum uitijs et concupiscentijs carnem suam ad diuine maiestatis obsequia trahunt alios per exemplum, infra pietatis vbera apostolice complectentes, dignum esse conspicimus eos congruis presidijs communiri, ut eo deuotius quo quietius pacis famulentur auctori. Cum itaque ex parte dictorum guardiani et fratrum domus predicte fuit propositum coram nobis, [quod] ipsi a nonnullis, qui nomen Domini in uanum recipere non formidant, diuersis ac grauibus iacturis et iniurijs, uiolentijs et molestijs affligantur, nos eorundem guardiani et fratrum prouidere quieti et malignorum conatibus obuiare uolentes, discretioni vestre per apostolica scripta mandamus, quatenus uos uel duo aut vnus uestrum per uos uel alium seu alios, etiam si sint extra loca, in quibus deputati estis conseruatores et judices, eisdem guardiano et fratribus domus eiusdem pro tempore efficacis defensionis presidio assistentes non permittatis eosdem a predictis uel quibuscunque alijs indebite molestari uel eisdem damna, uiolentias, iniurias et molestias irrogari, facturi eisdem guardiano et fratribus, cum ab eis uel procuratore ac procuratoribus eorum fueritis requisiti, de predictis et alijs personis quibuslibet de quibuscunque molestijs, uiolentijs, iniurijs atque damnis presentibus et futuris in illis uidelicet, que iudicialem requirunt indaginem, summarie et de plano sine strepitu et figura iudicij, in alijs uero, prout qualitas ipsorum exegerit, iustitie complementum, molestatores, presumptores et iniuriatores huiusmodi necnon contradictores quoslibet et rebelles, cuiuscunque dignitatis, status, ordinis uel conditionis extiterint, etiam si pontificali prefulgeant dignitate, quandocumque et quotienscumque expedierit, per censuram ecclesiasticam, appellatione postposita, compescendo, inuocato ad hoc, si opus fuerit, auxilio brachij secularis, non obstantibus felicis recordationis Bonifacij pape viii, predecessoris nostri, in quibus cauetur, ne aliquis extra suam ciuitatem et diocesim nisi in certis exceptis casibus et in illis ultra unam dietam a fine sue diocesis ad iudicium euocetur, seu ne iudices [et] conseruatores a sede deputati predicta extra ciuitatem et diocesim, in quibus deputati fuerint, contra quosqunque procedere aut alij uel alijs vices suas committere siue aliquos ultra vnam dietam a fine diocesis eorundem trahere presumant, seu quod de alijs quam manifestis iniurijs et uiolentijs, et alijs, que iudicialem indaginem exigunt, penis in eos, si secus egerint, et in id procurantes [adiectis], conseruatores se nullatenus intromittant, et tam de duabus dietis in concilio generali, dummodo ultra quatuor dietas aliquis extra suam ciuitatem et diocesim auctoritate presentium ad iudicium non trahatur, quam alijs quibuscunque constitutionibus a predecessoribus nostris Romanis pontificibus tam de judicibus delegatis et conseruatoribus quam personis ultra certum numerum ad iudicium non uocandis aut alijs editis, que uestre possent in hac parte iurisdictioni aut potestati eiusque libero exercitio quomodolibet obuiare, seu si aliquibus communiter uel diuisim a predicta sit sede indultum, quod excommunicari, suspendi uel interdici uel extra seu ultra certa loca ad iudicium euocari non possint per litteras apostolicas non facientes plenam et expressam ac de uerbo ad uerbum de indulto huiusmodi et de eorum personis, locis, ordinibus et nominibus proprijs mentionem, et qualibet alia dicte sedis indulgentia generali uel speciali, cuiuscunque tenoris existat, per quam presentibus non expressam uel totaliter non insertam uestre iurisdictionis explicatio in hac parte ualeat quomodolibet impediri, et de qua cuiusque toto tenore de uerbo ad uerbum in nostris litteris habenda sit (in nostris litteris) mentio specialis. Ceterum uolumus et auctoritate apostolica decernimus, quod quilibet uestrum prosequi ualeat articulum etiam per alium inchoatum, quamuis idem inchoans nullo fuerit impedimento canonico impeditus, quodque a data presentium sit uobis et vnicuique uestrum in premissis omnibus et eorum singulis, ceptis et non ceptis, presentibus et futuris, perpetuata potestas et iurisdictio attributa, ut eo vigore eaque firmitate possitis in premissis omnibus, ceptis et non ceptis, presentibus et futuris et pro predictis procedere, ac si predicta omnia et singula coram uobis cepta fuissent, et iurisdictio uestra et cuiuslibet uestrum in predictis omnibus et singulis per citationem uel per modum alium perpetuata legitime extitisse(n)t, constitutione predicta super conseruatoribus et qualibet alia in contrarium edita non obstante. Datum Rome apud Sanctum Petrum secundo kalendas maij anno quartodecimo. De mandato Jac. de Teramo.